C 15/268
BG
Официален вестник на Европейския съюз
12.1.2022 г.
Сряда, 19 май 2021 r.
ПРИЛОЖЕНИЕ КЪМ ЗАКОНОДАТЕЛНАТА РЕЗОЛЮЦИЯ
Изявления на Комисията
В контекста на съображение 23 и приложение I, член 1, специални действия д), както и член 7, параграф 5 от посочения по-горе регламент, съгласно договореното от съзаконодателите на 14 декември 2020 г., Европейската комисия потвърждава намерението си да отправи покани за представяне на предложения за подаване на заявления за многогодишни безвъзмездни средства за оперативни разходи, по които младежкият оркестър на Европейския съюз и други субекти биха могли да кандидатстват и които биха осигурили необходимата стабилност за функционирането на тези субекти.
Тези покани ще зависят от приемането на работни програми, в които ще бъдат определени точни условия, като например графика на поканите или продължителността на предвидените споразумения за отпускане на безвъзмездни средства.
Освен това Комисията потвърждава намерението си да отправи първата от тези покани в рамките на годишната работна програма за 2021 г. Това намерение зависи от приемането на горепосочения регламент и окончателното споразумение относно бюджета на Съюза за 2021 г. Комисията изразява съжаление, че съзаконодателите решиха да запазят логото на „МЕДИА“.
Това противоречи на хоризонталния подход в рамките на бъдещия дългосрочен бюджет да няма специфични за отделните програми лога.
Намерението на Комисията е да се гарантира, че благодарение на използването на единната емблема на ЕС за различните програми европейците могат да възприемат Съюза като едно цяло.
Тази емблема е обща за всички институции на ЕС и ще бъде важна част от ясните, съгласувани и задължителни изисквания за комуникацията и видимостта, които важат за всички програми.
С оглед на постигането на цялостно споразумение по програмата Комисията може да приеме поддържането на логото на „МЕДИА“, при условие че то остане ограничено до продължителността на съответния програмен период.
Комисията е все така убедена, че комуникацията и видимостта на насочените към широката общественост действия на ЕС са по-ефективни, ако не се използват различни лога за отделните програми.
Комисията продължава да бъде на разположение на съзаконодателите, за да докаже това достатъчно рано преди преговорите за следващия програмен период.